***Rhai o'r gwasanaethau a'r gweithwyr proffesiynol sy'n rhan o'r broses o helpu plant ag Anghenion Addysgol Arbennig ac Anabledd***

**Gwasanaeth Anabledd Integredig (IDS)**

Mae'r Gwasanaeth Anabledd Integredig yn bartneriaeth sy'n dwyn ynghyd weithwyr proffesiynol o feysydd iechyd, gofal cymdeithasol ac iechyd i ddarparu ystod o wasanaethau i roi cymorth i blant a phobl ifanc anabl a'u teuluoedd yn y cartref, yn yr ysgol ac mewn lleoliadau eraill.

Gallai'r cymorth hwn gynnwys gwasanaethau, fel Portage, y Gwasanaeth Cynghori ar Gynhwysiant a Gwasanaethau Iaith a Lleferydd neu weithwyr proffesiynol, fel seicolegydd addysg, cwnselydd neu weithiwr iechyd meddwl.

Gwybodaeth o [wefan Cyngor Swydd Warwig](http://www.warwickshire.gov.uk/ids).

**Gwasanaethau iechyd meddwl plant a'r glasoed (CAMHS)**

CAMHS yw'r term a ddefnyddir i ddisgrifio'r holl wasanaethau sy'n gweithio gyda phlant a phobl ifanc ag anawsterau emosiynol, ymddygiad neu iechyd meddwl. Gellir atgyfeirio plant a phobl ifanc a'u teuluoedd at CAMHS os yw'r plentyn yn ei chael hi'n anodd ymdopi â bywyd teuluol, bywyd ysgol neu'r byd ehangach. Caiff gwasanaethau CAMHS eu trefnu'n lleol a gall ysgolion atgyfeirio plentyn at y gwasanaethau hyn, drwy feddyg teulu'r plentyn fel arfer.

Ymhlith y mathau o broblemau y gall CAMHS helpu gyda nhw mae ymddygiad treisgar neu ddig, iselder, anawsterau bwyta, hunan-barch isel, gorbryder, obsesiynau neu orfodaethau, problemau cwsg, hunan-niweidio ac effeithiau cam-drin neu ddigwyddiadau trawmatig. Gall CAMHS hefyd roi diagnosis a thriniaeth ar gyfer problemau iechyd meddwl difrifol fel anhwylder deubegynol a sgitsoffrenia.

Gwybodaeth o wefan [Young Minds](http://www.youngminds.org.uk/).

Bydd gweithio drwy'r sesiwn MindEd *[People Working in Child Mental Health](https://www.minded.org.uk/course/view.php?id=221)* yn rhoi trosolwg i chi o rolau'r bobl sy'n gweithio o fewn CAMHS.

**Therapyddion iaith a lleferydd**

Mae therapyddion iaith a lleferydd yn cyflawni rôl bwysig yn y gwaith o helpu ysgolion i ddiwallu anghenion plant ag anghenion o ran iaith, lleferydd a chyfathrebu, a chefnogi arfer da o ran dulliau cyffredinol, dulliau wedi'u targedu a dulliau arbenigol. Mae ganddynt rôl arbennig yn y gwaith o asesu, cynllunio, darparu a gwerthuso cymorth i blant a phobl ifanc ag ystod o anghenion o ran iaith, lleferydd a chyfathrebu. Mae therapyddion iaith a lleferydd yn cyflawni rôl allweddol yn y broses o roi diagnosis i blant sydd â gwahanol anghenion o ran iaith, lleferydd a chyfathrebu.

Bydd gan therapydd iaith a lleferydd arbenigedd a all helpu lleoliad mewn nifer o ffyrdd, gan gynnwys sut i hwyluso cyfathrebu mewn ystafelloedd dosbarth, cynnig hyfforddiant ffurfiol ac anffurfiol i staff addysgu, addysgu ar y cyd ag athrawon mewn perthynas â materion penodol, neu gynnal sesiynau dilynol ar ôl gweithgareddau yn yr ystafell ddosbarth i sicrhau bod plant wedi deall geirfa ac ati.

Gwybodaeth o wefan [yr Ymddiriedolaeth Gyfathrebu](http://www.thecommunicationtrust.org.uk/).